ANC ‘geskok’ oor dood van Zuma-seun; nóg ŉ ANC-lidFoto: ANA Die ANC in KwaZulu-Natal sê hy is geskok oor die voortydige dood van Vusi Nhlakanipho Zuma, seun van oudpres. Jacob Zuma, asook oor die dood van Cacisile Gumede, ŉ ANC-komiteelid in die eThekwini-streek. Die regerende party het albei as patriotte en aktiviste vir die party bestempel. Vusi is Sondagaand in die Milpark-hospitaal in Johannesburg dood. Sy afsterwe kom ná ŉ kort siekbed. Gumede is Sondag in KwaXimba, wes van Durban, doodgeskiet. Sihle Zikalala, die ANC se provinsiale taakspankoördineerder in KwaZulu-Natal, sê Vusi en Gumede se dood is ŉ groot verlies vir die party, die provinsie en jong mense wat na hulle opgesien het. “Cacisile was baie passievol oor die ANC en het met ŉ duidelike doel gewerk om die lewe van ons mense te verbeter. Ons onthou Nhlakanipho ook as ŉ gedissiplineerde aktivis in ons beweging. Hy het altyd die belange van ander mense voor sy eie gestel,” sê Zikalala. Sy sê Vusi en Gumede was elk ŉ toonbeeld van jong, passievolle leiers en dat hulle dood ook “vir die samelewing ŉ verlies is”. “Die ANC werk hard daaraan om jong leiers te kweek wat ŉ betekenisvolle bydrae tot ons samelewing kan maak, kan uitreik na die verskillende kultuurgroepe in die samelewing en boonop verseker dat die ANC ŉ onbetwiste en dominante politieke mag bly. “Ons wil namens die ANC in KwaZulu-Natal ons opregte en diepste meegevoel aan die Gumede- en Zuma-familie, hul geliefdes, vriende en kamerade oordra.” Vusi was een van vyf kinders wat verwek is uit die huwelik van Zuma en sy derde vrou, Kate Mantsho. Die tweeling Duduzane en Duduzile Zuma is Vusi se broer en suster. Mantsho het in 2000 haar eie lewe geneem.